‘Boer soek ŉ vrou’-egpaar deel swangerskapsnuusBoer Gerrie en sy vrou, Carna (Foto: Cindy Louwrens Fotografie) Hy is vasbeslote dis ŉ dogtertjie en sy is oortuig dis ŉ seuntjie – maar dáároor gaan hulle beslis nie stry kry nie, want die Boer soek ŉ vrou-egpaar Gerrie en Carna is gans te opgewonde oor die koms van hul eersteling. Hulle het in 2014 die harte van kykers gesteel toe boer Gerrie en sy Carna halsoorkop verlief geraak het tydens die verfilming van dié werklikheidsreeks. Toe Maroela Media die egpaar in Januarie vanjaar op die stel van Kwêla in Randburg raakgeloop het, het hulle gesê een van hul grooste drome vir die nuwe jaar is om ouers te word. “En nou is ons swanger!” vertel Gerrie opgewonde. “Ons is ongelooflik dankbaar en voel so geseënd. Ek kan nie dink dat ons meer gelukkig kan wees nie en ons is baie opgewonde oor die koms van ons eerste kind. Die eerste keer wanneer jy daardie hartklop hoor, verander dit jou as mens.” Carna is reeds 13 weke swanger. Die egpaar het die nuus al op Oujaarsaand gehoor, maar het besluit om die nuus vir ŉ rukkie stil te hou omdat “die bloedtoetse aanvanklik bietjie deurmekaar was”. “Die dokter is huiwerig om nou al die geslag bekend te maak, omdat dit bietjie vroeg is. Ons moet wag tot so ná 16 of 18 weke. Carna is oortuig dis ŉ seuntjie en ek dink dis ŉ dogtertjie. Dit alles maak natuurlik glad nie saak nie – al wat ons weet is dat dié mense baie geliefd gaan wees.” Wíl hulle vooraf weet wat die geslag van hul pienkvoet is? “Beslis, ja! Ons wil verseker weet. Ons sal ons opgewondenheid nie kan beteuel as ons vir nege maande moet wag nie. Ons kan onself boonop op die kleinding se aankoms voorberei,” vertel hy. Die egpaar se baba sal na alle waarskynlikheid ŉ familienaam kry, vertel Gerrie. “En as daar een ding is wat ek en Carna nou al weet, is dat ons die kind volgens God se wil gaan grootmaak. Dat hy of sy kan wees wat God beplan het. En natuurlik moet hy of sy respek hê vir sy ouers en sy medemens; dis vir ons albei ŉ baie belangrike eienskap!”